
Improve regional policies for bio-energy
and territorial development





ΔΕΛΤΙΟ ΤΥΠΟΥ

Θεσσαλονίκη 28/11/2012
Οδηγός Σχεδιασμού Βιοενεργειακών Συστημάτων 
από το Ινστιτούτο Χημικών Διεργασιών και Ενεργειακών Πόρων (ΙΔΕΠ) του ΕΚΕΤΑ
Η βιομάζα αποτελεί σήμερα την κύρια αλλά και την πιο ευέλικτη πηγή ανανεώσιμης ενέργειας στην Ευρώπη. Ωστόσο, έχει παρατηρηθεί ότι οι εμπλεκόμενοι φορείς στην υλοποίηση έργων βιοενέργειας δεν έχουν επαρκή κατανόηση θεμελιωδών στοιχείων τα οποία διαφοροποιούν τα συστήματα βιοενέργειας από αυτά που βασίζονται σε συμβατικά καύσιμα ή άλλες ΑΠΕ. Αποτέλεσμα αυτού είναι η εμφάνιση εμποδίων στις σχετικές επενδύσεις ή η υλοποίηση επενδύσεων με μικρά ποσοστά επιτυχίας, οι οποίες τελικά λειτουργούν ως αποτρεπτικά αντιπαραδείγματα στην υλοποίηση νέων έργων.

Το Ινστιτούτο Χημικών Διεργασιών και Ενεργειακών Πόρων του Εθνικού Κέντρου Έρευνας και Τεχνολογικής Ανάπτυξης (ΕΚΕΤΑ/ΙΔΕΠ) δημιούργησε σε συνεργασία με ευρωπαίους εταίρους τον «Οδηγό Σχεδιασμού Βιοενεργειακών Συστημάτων» στο πλαίσιο του υποέργου BISYPLAN. Ο Οδηγός προσφέρεται δωρεάν και για δημόσια χρήση και είναι διαθέσιμος σε τέσσερεις γλώσσες (Ελληνικά, Αγγλικά, Ιταλικά, Εσθονικά) στην ιστοσελίδα http://bisyplan.bioenarea.eu. Aποτελείται από 25 κεφάλαια και 3 παραρτήματα που συνεγράφησαν από τους ειδικούς επιστήμονες της ομάδας του έργου. Κάθε κεφάλαιο περιλαμβάνει ξεχωριστή ενότητα με ζητήματα σχεδιασμού βιοενεργειακών συστημάτων, με στόχο την ενίσχυση των στρατηγικών προώθησης της χρήσης βιομάζας σε τοπικό/περιφερειακό επίπεδο.

Απευθύνεται κυρίως σε τοπικούς φορείς και διαμορφωτές περιφερειακών πολιτικών σε θέματα ενεργειακών υποδομών και ενεργειακού σχεδιασμού με στόχο να προωθήσει τη συσσωρευμένη εμπειρία και τις βέλτιστες πρακτικές που έχουν επιτευχθεί σε περιοχές της Ευρώπης και παγκοσμίως. Παράλληλα, μπορεί να αποτελέσει μια πρώτη εισαγωγή στα συστήματα βιοενέργειας για προπτυχιακούς και μεταπτυχιακούς φοιτητές, επιστήμονες ή άλλους ειδικούς που ενδιαφέρονται για μια ολιστική προσέγγιση των συστημάτων βιοενέργειας.

Το υποέργο BISYPLAN υλοποιήθηκε στα πλαίσια του έργου “BIO-EN-AREA – Βελτίωση των Πολιτικών Περιφερειακής και Εδαφικής Ανάπτυξης για τη Βιοενέργεια” που χρηματοδοτείται από το πρόγραμμα διακρατικής συνεργασίας INTERREG IVC.
Πληροφορίες: 

-Τσιούτρας Αθανάσιος, Δρόσου Αμαλία [Γραφείο Τύπου ΕΚΕΤΑ, Tηλ.: 2310498264 / 2310498214, E-mail: press@certh.gr / http://www.certh.gr

